Povzetek mnenja evropskega nadzornika za varstvo podatkov o predlogu uredbe o digitalizaciji vizumskega postopka

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2022/C 277/06)

Evropska komisija je 27. aprila 2022 izdala predlog uredbe Evropskega parlamenta in Sveta o digitalizaciji vizumskega postopka. Namen predloga je uvesti možnost predložitve vlog za izdajo vizumov prek spleta na evropski platformi za pridobitev digitalnega vizuma in tako zamenjati vizumsko nalepko z digitalnim vizumom. Postopke za pridobitev vizumov na schengenskem območju bi tako morali poenostaviti in uskladiti, varnostna tveganja, ki jih povzročajo fizične vizumske nalepke, pa bi se zmanjšala.

ENVP priznava, da se lahko z digitalizacijo obravnave vizumskih vlog lotimo številnih izzivov, s katerimi se spoprijemajo prosilci za vizum in konzulati. Vendar se lahko zato, ker je novi postopek obvezen, pojavijo tudi dodatne ovire za prosilce za vizume, na primer zaradi digitalne nepismenosti ali pomanjkanja ustrezne opreme. ENVP priporoča, da se v predlog vključi izključna določba, na podlagi katere bi bili posamezniki, ki imajo težave z vprašanji dostopnosti, izvzeti iz uporabe evropske platforme za pridobitev digitalnega vizuma.

ENVP je seznanjen s tem, da predlog med osebne podatke, ki se vključijo v vlogo za izdajo vizuma, dodaja naslov IP, s katerega se predložijo obrazci za vloge. S tem v zvezi ENVP opozarja na načelo podatkovne minimalizacije, zaradi katerega bi morala Komisija oceniti, ali je zbiranje naslovov IP nujno za namene predloga.

ENVP opozarja tudi na to, da je posameznikom, na katere se nanašajo osebni podatki, pomembno zagotavljati informacije o obdelavi njihovih osebnih podatkov, da se zagotovi poštena obdelava. Osebni podatki za vizumski informacijski sistem (VIS) se bodo najprej zbirali na evropski platformi za pridobitev vizuma prek spleta, zato ENVP meni, da bi morala skladno s členom 37(1) uredbe o VIS informacije o obdelavi osebnih podatkov v okviru sistema VIS prav tako zagotavljati platforma. Poleg tega glede na operacionalizacijo interoperabilnosti in posledično obdelavo osebnih podatkov za več namenov pravica do obveščenosti ne bi smela biti omejena na zagotavljanje informacij o namenih, za katere se bodo podatki obdelovali v okviru sistema VIS. Morala bi zagotavljati tudi informacije o obdelavi, ki se izvaja v vseh drugih sistemih obsežnih podatkovnih zbirk na področju PNZ in komponentah interoperabilnosti, ki spadajo na področje uporabe okvira interoperabilnosti.

1. UVOD IN OZADJE

2. Namen predloga je poenostaviti in uskladiti postopke v okviru skupne vizumske politike ter uskladiti zahteve glede potovanj, vstopa in mejnih kontrol na schengenskem območju z digitalizacijo in okvirom interoperabilnosti na mejah ( 9 ) . Predlog bi zato zamenjal papirne vizumske nalepke z digitalnim vizumom in uvedel obvezen evropski spletni obrazec za vlogo za izdajo digitalnega vizuma.

3. Estonsko predsedovanje Svetu je začelo razpravo o uvedbi spletne vloge za izdajo vizuma ( 10 ) in digitalnem vizumu ( 11 ) že leta 2017. Leta 2018 je Evropska komisija začela razpravo o digitalizaciji obravnave vizumskih vlog ter v svojem sporočilu o vizumski politiki napovedala začetek izvajanja študije izvedljivosti in pilotnih projektov, ki bi vzpostavili podlago za prihodnje predloge ( 12 ) . Novi pakt o migracijah in azilu je določil cilj popolne digitalizacije vizumskega postopka do leta 2025 z digitalnim vizumom in možnostjo predložitve vlog za izdajo vizumov prek spleta ( 13 )

4. To mnenje ENVP je izdano kot odgovor na posvetovanje Evropske komisije dne 28. aprila 2022 v skladu s členom 42(1) uredbe EU o varstvu podatkov. ENVP soglaša s sklicem na to posvetovanje v uvodni izjavi 47 predloga.

12. SKLEPNE UGOTOVITVE

24. Glede na navedeno ENVP priporoča naslednje: (1) pojasniti uvodno izjavo 14, da se zagotovi, da bi bile osebe, ki imajo težave z vprašanji digitalne dostopnosti, upravičene do oddaje vlog osebno, in izraziti to pravilo v izvedbenem delu predloga; (2) odstraniti sklic na naslove IP v členu 2(3) predloga kot del podatkov v vlogi za izdajo vizuma na podlagi člena 7b(5); (3) opredeliti skupni postopek za zagotavljanje, da so preverjanja kakovosti osebnih podatkov, vstavljenih v obrazec za vlogo prek evropske platforme za pridobitev digitalnega vizuma, enotna in jih je mogoče revidirati glede na različne deležnike; (4) pojasniti vloge in odgovornosti agencije eu-LISA, organov držav članic in, če je ustrezno, zunanjih ponudnikov storitev, udeleženih pri obdelavi osebnih podatkov prek evropske platforme za pridobitev digitalnega vizuma; (5) odpraviti odstopanje od člena 44(1) Uredbe (ES) št. 810/2009, kot je omenjeno v členu 1(29) predloga, da se zagotovi šifriranje osebnih podatkov, do katerih imajo dostop zunanji ponudniki storitev na platformi EU prek portala za zunanje ponudnike storitev, in splošneje da se zagotovijo varnostni mehanizmi za uporabo tega portala; (6) določiti zanesljive mehanizme avtentikacije kot del storitve varnega računa; (7) v evropsko platformo za pridobitev digitalnega vizuma vključiti informacije o obdelavi osebnih podatkov za namene sistema VIS in dodatne namene, ki izhajajo iz operacionalizacije okvira interoperabilnosti.

Bruselj, 21. junija 2022 Wojciech Rafał WIEWIÓROWSKI

(1) Uredba (ES) št. 767/2008 Evropskega parlamenta in Sveta z dne 9. julija 2008 o vizumskem informacijskem sistemu (VIS) in izmenjavi podatkov med državami članicami o vizumih za kratkoročno prebivanje (UL L 218, 13.8.2008, str. 60).

(2) Uredba (ES) št. 810/2009 Evropskega parlamenta in Sveta z dne 13. julija 2009 o vizumskem zakoniku Skupnosti (UL L 243, 15.9.2009, str. 1).

(3) Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 (UL L 327, 9.12.2017, str. 20).

(4) Uredba Sveta (ES) št. 1683/95 z dne 29. maja 1995 o enotni obliki za vizume (UL L 164, 14.7.1995, str. 1).

(5) Uredba Sveta (ES) št. 333/2002 z dne 18. februarja 2002 o enotni obliki obrazcev, na katere se nalepi vizum, ki ga je izdala država članica imetnikom potnih listin, ki jih država članica, katera je obrazec izdala, ne priznava (UL L 53, 23.2.2002, str. 4).

(6) Uredba Sveta (ES) št. 693/2003 z dne 14. aprila 2003 o ustanovitvi posebnega Poenostavljenega tranzitnega dokumenta (FTD), Poenostavljenega železniškega tranzitnega dokumenta (FRTD) in o spremembah Skupnih konzularnih navodil in Skupnega priročnika (UL L 99, 17.4.2003, str. 8).

(7) Uredba Sveta (ES) št. 694/2003 z dne 14. aprila 2003 o enotnih formatih za Poenostavljeni tranzitni dokument (FTD) in Poenostavljeni železniški tranzitni dokument (FRTD), predvidena v Uredbi (ES) št. 693/2003 (UL L 99, 17.4.2003, str. 15).

(8) Konvencija o izvajanju Schengenskega sporazuma z dne 14. junija 1985 med vladami držav Gospodarske unije Beneluks, Zvezne republike Nemčije in Francoske republike o postopni odpravi kontrol na skupnih mejah (UL L 239, 22.9.2000, str. 19).

(9) COM(2022) 658 final, str. 7.

(10) Predsedstvo sveta Evropske unije, E-vizum: izboljšanje sedanjega vizumskega postopka s spletnim postopkom za pridobitev vizuma, 12546/17, oktober 2017.

(11) Predsedstvo sveta Evropske unije, E-vizum: izboljšanje sedanjega vizumskega postopka z digitalnim vizumom, 11816/17, oktober 2017.

(12) Sporočilo Komisije Evropskemu parlamentu in Svetu o prilagoditvi skupne vizumske politike novim izzivom, COM(2018) 251 final.

(13) COM(2020) 609 final, str. 13.